Aarhus Kommune kunne ikke overbevise transportministeriet om at benytte tal, der gør ny lufthavn til en bedre forretning.

Annonce

I forvejen var det op ad bakke for en ny lufthavn ved Thomasminde. Men da Aarhus Kommune og Rambøll Management sendte en »supplerende analyse af en evt. ny Aarhus Lufthavn ved Thomasminde« på gaden, lignede det pludselig opkørslen til Tour de France-bjerget, Mont Ventoux:

Et likviditetsunderskud så stort, at det i lufthavnens 20 første leveår ville kræve et driftstilskud på 75 millioner kr. om året, samt et nødvendigt kapitalindskud på 500 millioner kr. var med til at sende lufthavnen til tælling.

Men som man spørger, får man svar, og Århus Stiftstidende kan i dag fortælle, at analysen blev skrevet med ført hånd: Transport- og Bygningsministeriet bestemte de forudsætninger, der gjorde analysen så negativ.

I en besvarelse på en forespørgsel fra byrådsmedlem Marc Perera Christensen (K) skriver Borgmesterens Afdeling i Aarhus Kommune, at der, da analysen blev lavet, var tæt dialog mellem kommune og ministerium.

»Til trods for gentagne og ihærdige forsøg har det imidlertid ikke været muligt at overbevise ministeriet om, at andre forudsætninger end de anvendte har været retmæssige,« fortsætter svaret.

I Transport- og Bygningsministeriet fastholder man, at de forudsætninger, ministeriet ønskede anvendt, er de rigtige:

»Der er efter vores overbevisning tale om en realistisk analyse, som hælder til den optimistiske side. Således kunne man have forsvaret at anlægge et endnu mere negativt billede af økonomien,« skriver pressechef Martin Østergaard-Nielsen i en mail til avisen.